
**„Ha kimegyek a doberdói harctérre…”**

Kirándulás és tanulmányút

Olaszországban és Szlovéniában, az Isonzó és a Doberdó vidékén

**2017. szeptember 21-24. csütörtöktől vasárnapig**



1. **nap: 2017. szeptember 21. csütörtök**

Gyülekező Szegeden a Megyeháza előtt. Utazás az M5-M0-M7-Tornyosnémeti-Lendva-Maribor-Ljubjana-Bovec-Kobarid útvonalon. Az út utolsó szakasza az első világháború egyik legvéresebb hadszínterén, az Isonzó mentén halad. Számos helyen találkozhatunk a harcok emlékeivel. Közülük mi is megtekintünk néhányat (pl. temetők, tüzérségi állások). **Ravelnik** domboldalán, az egykori első védővonal területén szabadtéri múzeumot létesítettek. A kialakított ösvény a feltárt, felújított lövész- és összekötőárkokat, bunkereket, kavernákat, géppuskafészkeket valamint a helyreállított barakkokat köti össze. Megállunk a **boveci osztrák-magyar katonai temetőnél**, amely az adatok szerint több mint 600 katona nyugvóhelye.

Érkezés Kobaridba (Caporetto) a kora esti órákban. Szállás elfoglalása. Elhelyezés 2-5 ágyas, egyszerű, tiszta szobákban. Ezután felmegyünk a kálváriadombon található, 1938-ban épült, **csontkápolnához** (osszárium), melyet Benito Mussolini személyesen nyitott meg. A közeli katonai temetőkből 7014 ismert és ismeretlen, az első világháborúban elesett olasz katona földi maradványait szállították ide. A séta után közösen fogyasztjuk el vacsoránkat Kobaridban.

|  |  |
| --- | --- |
| ravelnik3 | osszarium |
| *Egykori tüzérségi állások (Ravelnik)* | *Csontkápolna Kobaridban* |

**2. nap, 2017. szeptember 22. péntek**

Reggelit követően autóbuszra ülünk, és felkapaszkodunk a Caporettói áttörés egyik fontos helyszínére, a **Kolovrat** gerincére. Itt végigsétálhatunk az olaszok által kiépített védővonal-rendszeren, amelynek egy részét szabadtéri múzeummá alakították. A látnivalók közt parancsnoki és figyelőpontok, géppuska- és tüzérségi állások, kavernák, valamint lövészárkok hálózata szerepel.

Ezt követően déli irányba vesszük utunkat és a **Sabotin hegyen** (Monte Sabotino) megtekintjük, az egykori állások területén kiépített Béke parkot. Az Isonzó jobb partján emelkedő hegy jelentős szerepet játszott a Görz városánál kialakított osztrák–magyar hídfő védelmében. A hegyet lövészárkok és kavernák hálózata borítja, amelyeket a szembenálló felek építettek. Fekvése miatt a Sabotin kiváló kilátást nyújt.

Innen utunk **Görz** városába vezet, ahol meglátogatjuk a vár (Castello di Gorizia) területén álló múzeumot. A vár falai mögül kitekintve érthetjük meg a szemközt lévő Doberdó fennsík, és a görzi hídfő jelentőségét.

Ezt követően felkeressük a **foglianoi osztrák-magyar temetőt,** ahol az elhagyott környékbeli katonai temetőkből áthelyezett 14 550 osztrák–magyar katona nyugszik. Ferenc pápa 2014-ben egyedül látogatta meg a temetőt, hogy az elesettekért imádkozzon.

Ezután megtekintjük a **Redipugliában** található **olasz csontkamrát,** amelybe 100 187 katona, (közülük 60 330 ismeretlen) van eltemetve. A Mussolini által építettet monumentális osszárium tetejére 22 terasz vezet, ahol kápolna áll három bronzkereszttel.

A nap zárásaként - idő függvényében – ellátogatunk a tengerhez.

Ezt követően vacsora egy patinás kisvárosi olasz étteremben.

|  |  |
| --- | --- |
| sabotin_3.jpg | kolovrat_trench |
| *Kilátás a Sabotin hegyről* | *Kolovrat* |
| *redipuglia.jpg* | *fogliano.jpg* |
| *Redipuglia* | *Fogliano* |

**3. nap, 2017.szeptember 23. szombat**

Reggeli után a kobaridi **Napóleon-hídon** keresztül elsétálunk a lélegzetelállító **Kozjak-vízeséshez**. Az ösvény lefelé vezető lépcsőkkel indul, függőhíddal folytatódik, aztán ligetes erdőkben kanyarog, keskeny fahidakon át egyre magasabb sziklafalak közé érkezünk, amelyek egyszer csak összezárulnak és egy természetes barlangba belépve pillantjuk meg a zuhatagot. A víz évezredek munkájával keskeny nyílást vágott a barlang boltozatába, amelyen keresztül némi fény is beszűrődik, megvilágítva a 15 méterről aláhulló víztömeget.

Ezután megtekintjük az Év Európai Múzeuma díjjal 1993-ban kitüntetett **Kobaridi Múzeumot**, amely a két és fél évig tartó Felső-Isonzó menti harcokra emlékeztet. Megismerkedhetünk a caporettói áttörés néven ismert 12. isonzói csata körülményeivel.

Ezután buszra ülünk és felkeressük a Tolminka patak völgyében fekvő **Javorca kápolnát (Szentlélek templom)**. A csodálatos természeti környezetben fekvő szentélyt elesett bajtársaik emlékére 1916. március 1-jétől november 1-ig az osztrák–magyar 3. hegyidandár katonái saját kezükkel és önkéntes hozzájárulások segítségével emelték. A katonák az úgynevezett Halottak könyvébe a környező hegyekben elesett 2 565 bajtársuk nevét égették be. Többségük a **tolmin-ločei osztrák–magyar** **katonai temetőben** nyugszik, amelyet szintén felkeresünk. A temetőt 1916-ban, a Vodel és Krn közötti területen folyt csatákban elesett harcosok számára hozták létre. Az itt nyugvó 3300 katona jelentős része a korabeli Magyarország területéről származik.

Kirándulást teszünk a **Tolmin közelében lévő félelmetesen szép** **szurdokvölgybe**, amely **a környék legnépszerűbb látnivalója. Ez** a Triglav Nemzeti Park legdélebbi és egyben legalacsonyabb (180 m) pontja, könnyen megközelíthető, de hihetetlenül látványos és vad szurdok.

A helyi termékeket népszerűsítve **sajtvásárlási** lehetőség Zatolminban, egy helyi, családi sajtüzemben. A **tolminc** egy kiváló minőségű helyi kemény sajt (Info: [www.gugala.si](http://www.gugala.si)).

Vacsora Tolminban.

|  |  |  |
| --- | --- | --- |
| DSC_4915 | | DSC_4934 |
| *Loce* | | *Javorca* |
| 9847_20170710_101806_7507ad4148c2a9d367835ff7383511408ed70621.jpg | 109750976.jpg | |
| *Kozljak* | *Tolmini szurdokvölgy* | |

**4. nap, 2017.szeptember 24. vasárnap**

A reggelit követően kiköltözés a szállásról, majd indulás Olaszországba, Doberdó hírhedt vidékére.

Bejárjuk a **Szent Mihály hegy (Monte San Michele)** területét, amely magaslat (275 m) volt a Görznél kialakított hídfő védelmének egyik legjelentősebb pontja. A helyszínen ma felújított harctéri építményeket tekinthetünk meg, a területet pedig védelem alá helyezték és emlékparkká nyilvánították.

A magaslatról lefelé haladva megtekintjük a nagyváradi **4. honvéd gyalogezred emlékművét**, a híres **doberdói fa** egykori helyét és felkeressük a **San Martino del Carso-i nagy Háború Múzeumát**, ahol találkozunk a helyi civilekkel, akik óvják és védik a térség magyar emlékeit. A település körzetében teljesített szolgálatot a cs. és kir. 46. (szegedi) és a 61. (temesvári) gyalogezred. Ezek **parancsnokságait** is meglátogatjuk.

Felkeressük a honfitársaink által leglátogatottabb doberdói emlékhelyet, **a Visintiniben** található **magyar** **kápolnát,** amelyet háború idején kezdtek építeni, de befejezetlen maradt. Felavatását 1918. őszére tervezték, de a fennsík 1916. augusztusi kiürítésével a munkálatok is félbemaradtak. Végül magyar–olasz összefogással felújították, és 2009. május 30-án, Sólyom László köztársasági elnök jelenlétében, ökumenikus szertartás keretében szentelték fel.

Ezután a Vallone völgy keleti oldalára kapaszkodunk fel. A Komeni-fennsík és a Fajti Hrib felé vesszük az irányt – és ismét szlovén területen – a **cerjei kilátóból** tekintjük meg a vidéket, a Doberdó-fennsíkot, az Isonzó és a Vipach völgyét, Görz városát. Innen szemlélve érthetők meg a Nagy Háború eseményei. **Gorjanskoban** felkeressük a Karszt legszebb és legnagyobb, 10.000 áldozatnak nyughelyet adó katonatemetőjét. A közeli kórházban elhunyt osztrák–magyar katonákat temették ide, illetve a környék kisebb, felszámolt katonai temetőiből is szállítottak át holttesteket a sírkertbe. Ezt követően **Stanjel** első világháborús katonatemetőjébe látogatunk el, amelyben az osztrák-magyar hadsereg azon katonái nyugszanak, akik a közeli frontvonalon estek el vagy kaptak halálos sebesülést, valamint azok az orosz hadifogoly katonák, akik a štanjeli, akkori nevén Sankt Daniel-i kastélyban létesült kórházban és környékbeli intézményeiben hunytak el 1915. és 1917. között. Idő függvényében a Karszt néhány további emlékhelyén is megállunk.

Hazaérkezés Szegedre az esti órákban.

|  |  |
| --- | --- |
| 13901_20120914_182257 | http://kraji.eu/PICTURES/goriska/sempeter_vrtojba_rence_vogrsko_miren_kostanjevica_z_okolico/cerje/DSC_1964_cerje_big.jpg |
| *Magyar kápolna (Visintini)* | *Cerjei kilátó* |
| guerra_03 | IMG_8233 |
| *Schönburgtunnel* | *cs. és kir. 46. gyalogezred egykori parancsnoksága* |
| gorjansko2.jpg | filiis_optimis-cemetery_san_daniel.jpg |
| *Gorjansko* | *Stanjel* |

**Szállás:** 3 éjszaka Kobaridban (Szlovénia), panzióban. Elhelyezés 2-4 ágyas szobákban.

**Részvételi díj**: minimum 28 fő jelentkezése esetén 62.700 Ft/fő, amely tartalmazza az utazást, 3 éjszaka szállást, a reggeliket, a vacsorákat, és az idegenvezetést.

Kevesebb jelentkező esetén egyeztetünk az utazni vágyókkal.

Jelentkezni és helyet foglalni 25.000.-Ft támogatójegy vásárlásával 2017. augusztus 30-ig lehet Nagy Abonyi Attilánál a 30/5328746-os telefonon, valamint a [nagy.abonyi@freemail.hu](mailto:nagy.abonyi@freemail.hu) címen.

A hátralék befizetése az utazás előtt egy héttel esedékes.

Az esetlegesen szabadon maradó helyeket szeptember 15-ig igyekszünk értékesíteni.

A VMDK Szegedi Tagozatának tagjai kettőezer forint kedvezményben részesülnek.

Utas- és balesetbiztosítást mindenki egyénileg kössön!

A részvételi díj nem tartalmazza a belépődíjakat.

További részletekről legkésőbb az indulás előtt egy héttel tájékoztatjuk utastársainkat.

|  |  |
| --- | --- |
| fedrig12 | fedrig9 |
| *Szoba* | *Fürdőszoba* |

**Hasznos irodalom a felkészüléshez:**

Isonzó, Doberdó - Caporetto. Az olasz front az I. világháborúban. Rubicon 2014/9

*Pintér Tamás-Rózsafi János-Stenczinger Norbert:* Magyar ezredek a Doberdó-fennsík védelmében.

Nagy Háború könyvek 2017.

*Bedécs Gyula:* Szlovénia – Isonzó – Doberdó. Rendhagyó útikalauz. B. K. L. Kiadó 2005

*Bedécs Gyula:* A Doberdótól a Dolomitokig. Zrínyi Kiadó 2015

*Négyesi Lajos:* 46-os szegedi bakák a tolmeini hídfőben. Csatatér Útikönyvek I.

valamint a www.nagyhaborublog.hu internetes oldal írásai.

**Hasznos tanácsok:**

- A Doberdó a történelmi emlékhelyek mellett a kullancsok otthona is. Ajánlatos felszerelkezni megfelelő ellenszerrel.

- A túra során szabadtéri helyszíneket is felkeresünk. Fontos, hogy mindenkinél legyen kényelmes, terepi mozgásra alkalmas cipő, vagy bakancs, esőkabát, sapka.

**A programot összeállította:** Csáki Béla, Murányi Gábor (Meritum Egyesület, Szeged)

****

**A programváltoztatás jogát fenntartjuk!**

****

[**www.meritumegyesület.hu**](http://www.meritumegyesület.hu)